บิ๊กแสนสิริแย้มหุ้นทะยานขึ้นต่อ
โรดโชว์ตปท.ชูของดีราคาถูก ‘เศรษฐา’โกยกำไรแล้ว28ล.
16 ม.ค. 2555

โรดโชว์ตปท.ชูของดีราคาถูก ‘เศรษฐา’โกยกำไรแล้ว28ล.
SIRI พ้อ ราคายังต่ำกว่าเพื่อนอสังหาฯ ยันปันผลสูงปีนี้ 8% โหมโรดโชว์เมืองนอก “อภิชาติ” จ้องซื้อหุ้นเพิ่ม “เศรษฐา” ฟันกำไร 28 ล้าน
นายอภิชาติ จูตระกูล ประธานอำนวยการ บริษัท แสนสิริ (SIRI) เปิดเผยกรณีราคาหุ้นแสนสิริปรับตัวขึ้นถึง 30% นับตั้งแต่ต้นปีนี้ว่า ราคาหุ้นของบริษัทขณะนี้เห็นว่ายังต่ำกว่ามูลค่าความเป็นจริง และซื้อขายอยู่บนอัตราราคาเทียบกับกำไรสุทธิ (พีอี) ที่ระดับ 4-6 เท่า ซึ่งยังต่ำเมื่อเทียบกับบริษัทกลุ่มผู้ประกอบการอสังหาริมทรัพย์ด้วยกัน 
ทั้งที่ SIRI ให้ผลตอบแทนเงินปันผลอยู่ในระดับที่สูงระยะ 3-4 ปี ย้อนหลังในอดีตสามารถสร้างอัตราผลตอบแทนในระดับ 8% และปี 2554 สามารถสูงถึง 10% เนื่องจากมีการจ่ายหุ้นปันผลควบคู่ไปด้วย และในปี 2555 นี้ แม้ว่าจะไม่มีการแจกหุ้นปันผลให้กับผู้ลงทุน แต่คาดว่าจะยังคงรักษาอัตราผลตอบแทนระดับสูง 8% 
“ราคาหุ้นเราไม่ค่อยไปไหน เป็นไปได้ว่าเป็นเพราะเราไม่ค่อยได้สื่อสารกับผู้ลงทุนรายบุคคลมากนัก นักลงทุนเข้าใจเราน้อย ซึ่งปีนี้บริษัทมีแผนไปโรดโชว์ทั้งในและต่างประเทศ โดยเดือน ก.พ.นี้จะเดินทางไปพบนักลงทุนในฮ่องกงและสิงคโปร์ และประชุมกลุ่มย่อยกับผู้จัดการกองทุนในประเทศ” นายอภิชาติ กล่าว 
อย่างไรก็ตาม นับตั้งแต่บริษัทได้มีการแตกมูลค่าที่ตราไว้ (พาร์) เมื่อเดือน ต.ค. 2554 มูลค่าการซื้อขายดีขึ้น จากที่เคยซื้อขายวันละ 30-50 ล้านบาท ก็กระเตื้องขึ้น โดยเฉพาะตั้งแต่ปี 2555 เป็นต้น มูลค่าการซื้อขายได้ขยับขึ้นเป็น 150 ล้านบาทต่อวัน สาเหตุส่วนหนึ่งอาจเป็นเพราะนักลงทุนมั่นใจในหุ้น SIRI มากขึ้น ภายหลังจาก นายเศรษฐา ทวีสิน ในฐานะกรรมการผู้จัดการเข้าซื้อหุ้นเพิ่มอีก 2% เป็น 20% ได้สร้างความมั่นใจให้กับผู้ลงทุน 
นอกจากนี้ ผลจากมหาอุทกภัยได้พิสูจน์แล้วว่าโครงการของแสนสิริได้รับผลกระทบจากเหตุการณ์ดังกล่าวน้อยมาก โดยจะเป็นในส่วนของบ้านเดี่ยวเท่านั้นแต่ก็เป็นสัดส่วนที่น้อยมาก ขณะที่คอนโดมิเนียมและทาวน์เฮาส์ไม่ได้รับผลกระทบเลย 
นายอภิชาติ กล่าวว่า โดยส่วนตัวแล้วหากมีโอกาสก็จะทยอยซื้อหุ้น SIRI เพิ่ม เพราะบริษัทมีความแข็งแกร่ง มีศักยภาพในการขยายตัวในแง่ของผลประกอบการอย่างต่อเนื่อง จนขณะนี้มีสัดส่วนการถือครองหุ้น 3% ทำให้สัดส่วนการถือครองหุ้น SIRI โดยผู้บริหารทั้ง 3 ราย คือ ส่วนตัวเองเมื่อรวมกับนายเศรษฐา ถือ 20% และนายวันจักร์ บุรณศิริ รองกรรมการผู้จัดการ อีก 1% ถือหุ้นรวมกันเป็นจำนวน 24% 
นอกจากนี้ ในส่วนของนักลงทุนต่างชาติมีสัดส่วนถือครองหุ้น SIRI จำนวน 20% ยังมีโอกาสเพิ่มสัดส่วนได้อีกจากกำหนดเพดานไว้ไม่เกิน 39% แต่ยอมรับว่ามูลค่าหลักทรัพย์ตามราคาตลาด (มาร์เก็ตแคป) ของบริษัทประมาณ 9,000 ล้านบาท อาจยังไม่ถึงระดับการลงทุนได้มาก
ขณะที่นายเศรษฐาได้เข้าซื้อหุ้น SIRI จำนวน 85 ล้านหุ้น ในราคาหุ้นละ 1.28 บาท รวมเป็นเงิน 100.30 บาท เมื่อวันที่ 29 พ.ย. 2554 ราคาหุ้นล่าสุดอยู่ที่ 1.59 บาท ประเมินว่า นายเศรษฐาได้กำไรครั้งนี้จำนวน 26.35 ล้านบาท สำหรับการลงทุนเพียงระยะเวลา 1 เดือนครึ่งเท่านั้น 
ทั้งนี้ ยังไม่รวมถึงการเข้าซื้อใบสำคัญแสดงสิทธิซื้อหุ้นแสนสิริ (SIRIW1) อีกจำนวน 5 ล็อต ในเดือน ธ.ค. รวม 8,825,100 หน่วย โดย นายเศรษฐามีต้นทุนแถว 0.350.36 บาท เทียบกับราคาปิดล่าสุดที่ 0.60 บาท ได้กำไรอีกประมาณ 2.20 ล้านบาท